CELEX: 32022R0478
Language: hr
Date: 2022-03-24 00:00:00
Title: Provedbena uredba Komisije (EU) 2022/478 оd 24. ožujka 2022. o zadržavanju zaštitnih mjera za uvoz školjkaša iz Turske namijenjenih za ljudsku prehranu (Tekst značajan za EGP)

25.3.2022   
               
               
                  HR
               
               
                  Službeni list Europske unije
               
               
                  L 98/54
               
            
         PROVEDBENA UREDBA KOMISIJE (EU) 2022/478
         оd 24. ožujka 2022.
         o zadržavanju zaštitnih mjera za uvoz školjkaša iz Turske namijenjenih za ljudsku prehranu
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2017/625 Europskog parlamenta i Vijeća od 15. ožujka 2017. o službenim kontrolama i drugim službenim aktivnostima kojima se osigurava primjena propisa o hrani i hrani za životinje, pravila o zdravlju i dobrobiti životinja, zdravlju bilja i sredstvima za zaštitu bilja, o izmjeni uredaba (EZ) br. 999/2001, (EZ) br. 396/2005, (EZ) br. 1069/2009, (EZ) br. 1107/2009, (EU) br. 1151/2012, (EU) br. 652/2014, (EU) 2016/429 i (EU) 2016/2031 Europskog parlamenta i Vijeća, uredaba Vijeća (EZ) br. 1/2005 i (EZ) br. 1099/2009 i direktiva Vijeća 98/58/EZ, 1999/74/EZ, 2007/43/EZ, 2008/119/EZ i 2008/120/EZ te o stavljanju izvan snage uredaba (EZ) br. 854/2004 i (EZ) br. 882/2004 Europskog parlamenta i Vijeća, direktiva Vijeća 89/608/EEZ, 89/662/EEZ, 90/425/EEZ, 91/496/EEZ, 96/23/EZ, 96/93/EZ i 97/78/EZ te Odluke Vijeća 92/438/EEZ (Uredba o službenim kontrolama) (1), a posebno njezin članak 128. stavak 1.,
         budući da:
         
                     (1)
                  
                  
                     Provedbena uredba Komisije (EU) br. 743/2013 (2) donesena je jer je Komisija revizijama utvrdila nedostatke u provedbi službenih kontrola proizvodnje školjkaša namijenjenih ulasku u Uniju koje vrše turska nadležna tijela i jer su države članice prijavile neusklađene pošiljke školjkaša podrijetlom iz Turske koje nisu ispunjavale mikrobiološke standarde Unije.
                  
               
                     (2)
                  
                  
                     Najnovijom revizijom koju je Komisija provela u rujnu 2015. utvrđeno je da i dalje postoje znatni nedostaci u sustavu kontrole za školjkaše namijenjene ulasku u Uniju.
                  
               
                     (3)
                  
                  
                     U siječnju 2020. turska nadležna tijela dostavila su informacije o korektivnim mjerama koje su poduzete u vezi s tim nedostacima. Spomenute mjere prvobitno su na papiru ocijenjene pozitivno, ali revizija na terenu za provjeru provedbe tih mjera još nije moguća zbog ograničenja povezanih s pandemijom bolesti COVID-19. Dok se rezultati te revizije ne budu smatrali povoljnima, mjere uvedene Provedbenom uredbom (EU) br. 743/2013 trebale bi ostati na snazi.
                  
               
                     (4)
                  
                  
                     Provedbena uredba (EU) br. 743/2013 istekla je 31. prosinca 2021. Osim toga, s obzirom na to da Direktiva Vijeća 97/78/EZ (3), na kojoj se temelji navedena uredba, više nije primjenjiva, pravnu osnovu Provedbene uredbe Komisije trebalo bi ažurirati upućivanjem na članak 128. Uredbe (EU) 2017/625.
                  
               
                     (5)
                  
                  
                     Mjere predviđene u ovoj Uredbi u skladu su s mišljenjem Stalnog odbora za bilje, životinje, hranu i hranu za životinje,
                  
               DONIJELA JE OVU UREDBU:
         
            Članak 1.
            Predmet
            Ova se Uredba primjenjuje na žive, rashlađene, smrznute i prerađene školjkaše podrijetlom ili otpremljene iz Turske namijenjene za ljudsku prehranu (oznake KN 0307 i 1605).
         
         
            Članak 2.
            Zabrana ulaska živih i rashlađenih školjkaša
            Države članice ne smiju dopustiti ulazak živih i rashlađenih školjkaša podrijetlom ili otpremljenih iz Turske u Uniju.
         
         
            Članak 3.
            Mjere koje se odnose na smrznute i prerađene školjkaše
            
               1.   Države članice dužne su provoditi testiranje pošiljki smrznutih i prerađenih školjkaša podrijetlom ili otpremljenih iz Turske u skladu sa stavkom 2., primjenjujući odgovarajuće planove uzorkovanja i metode otkrivanja.
               Ta testiranja provode se na graničnoj kontrolnoj postaji na mjestu ulaska tih pošiljki u Uniju.
            
            
               2.   Države članice dužne su provoditi testiranja koja su potrebna za utvrđivanje:
               
                           (a)
                        
                        
                           razine zaraženosti bakterijom Escherichia coli svih pošiljki smrznutih školjkaša;
                        
                     
                           (b)
                        
                        
                           prisutnosti morskih biotoksina u svim pošiljkama smrznutih ili prerađenih školjkaša.
                        
                     
            
               3.   Pošiljke podvrgnute testiranju iz stavaka 1. i 2. ostaju pod nadzorom nadležnih tijela na predmetnoj graničnoj kontrolnoj postaji sve dok se ne prime i ocijene rezultati tih testiranja.
            
            
               4.   Ako testovi iz stavaka 1. i 2. pokažu da bi pošiljka mogla biti štetna za zdravlje ljudi, nadležno tijelo odmah zapljenjuje pošiljku te je uništava ili podvrgava posebnoj obradi kako je predviđeno člankom 67. Uredbe (EU) 2017/625 i u skladu s člankom 71. stavcima 1. i 2. te uredbe.
            
         
         
            Članak 4.
            Troškovi
            Sve troškove primjene ove Uredbe u državama članicama snosi proizvođač ili njegov zastupnik koji je odgovoran za pošiljku u trenutku njezine predaje graničnoj kontrolnoj postaji na mjestu ulaska u Uniju.
         
         
            Članak 5.
            Stupanje na snagu i razdoblje primjene
            Ova Uredba stupa na snagu četvrtog dana od dana objave u Službenom listu Europske unije.
            Primjenjuje se do 31. prosinca 2023.
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 24. ožujka 2022.
            
               
                  Za Komisiju
               
               
                  Predsjednica
               
               Ursula VON DER LEYEN
            
         
         
            (1)  SL L 95, 7.4.2017., str. 1.
         
         
            (2)  Provedbena uredba Komisije (EU) br. 743/2013 od 31. srpnja 2013. o uvođenju zaštitnih mjera za uvoz školjkaša iz Turske namijenjenih za ljudsku prehranu (SL L 205, 1.8.2013., str. 1.).
         
            (3)  Direktiva Vijeća 97/78/EZ od 18. prosinca 1997. o utvrđivanju načela kojima se uređuje organizacija veterinarskih pregleda proizvoda koji ulaze u Zajednicu iz trećih zemalja (SL L 24, 30.1.1998., str. 9.).